ᱯᱨᱤᱛᱷᱤᱵᱤ ᱢᱟᱹᱡᱷᱤ

ᱯᱨᱤᱛᱷᱤᱵᱤ ᱢᱟᱹᱡᱷᱤ ᱫᱚ ᱢᱤᱫ ᱨᱟᱡᱽᱼᱟᱹᱨᱤᱭᱟᱹ ᱠᱟᱱᱟᱭ ᱾ ᱱᱩᱭ ᱫᱚ ᱟᱥᱟᱢ ᱯᱚᱱᱚᱛ ᱠᱷᱚᱱ ᱠᱚᱝᱨᱮᱥ ᱫᱚᱞ ᱥᱟᱶ ᱡᱚᱲᱟᱣ ᱢᱮᱱᱟᱭᱟ ᱾ ᱴᱤᱝᱠᱷᱚᱝ ᱵᱤᱫᱷᱟᱱ ᱥᱚᱵᱷᱟ ᱢᱟᱹᱪᱤ ᱠᱷᱚᱱ ᱢᱤᱫ ᱫᱷᱟᱣ ᱟᱨ ᱞᱟᱦᱚᱣᱟᱞ ᱵᱤᱫᱷᱟᱱ ᱥᱚᱵᱷᱟ ᱢᱟᱹᱪᱤ ᱠᱷᱚᱱ ᱯᱩᱱ ᱫᱷᱟᱣ ᱵᱤᱫᱷᱟᱭᱚᱠ ᱪᱷᱟᱰᱟ ᱢᱤᱫ ᱫᱷᱟᱣ ᱨᱟᱡᱽᱭᱚ ᱥᱚᱵᱷᱟ ᱥᱟᱝᱥᱚᱫᱮ ᱛᱟᱸᱦᱮᱭᱟ ᱾ ᱩᱱᱤᱫᱚ ᱞᱮᱛᱟᱲ ᱜᱮ ᱪᱟ ᱵᱟᱜᱟᱱ ᱟᱹᱫᱤᱵᱟᱹᱥᱤ ᱠᱚᱣᱟᱜ ᱩᱛᱱᱟᱹᱣ ᱞᱟᱹᱜᱤᱫ ᱞᱟᱹᱲᱦᱟᱹᱭ ᱟᱠᱟ ᱢᱮᱱᱟᱭᱟ ᱾

ᱡᱟᱱᱟᱢ ᱟᱨ ᱥᱮᱪᱮᱫ

ᱯᱨᱤᱛᱷᱤᱵᱤ ᱢᱟᱹᱡᱷᱤ ᱟᱜ ᱡᱟᱱᱟᱢ ᱫᱚ ᱢᱟᱹ ᱒᱔.᱐᱑.᱑᱙᱕᱑ ᱦᱤᱛ ᱨᱮ ᱟᱥᱟᱢ ᱯᱚᱱᱚᱛ ᱨᱮᱱᱟᱜ ᱰᱤᱵᱽᱨᱩᱜᱚᱲ ᱡᱤᱞᱟᱹ ᱞᱮᱠᱟᱭᱼᱱᱟᱜᱟᱶ ᱟᱹᱛᱩ ᱨᱮ ᱦᱩᱭ ᱞᱮᱱᱟ ᱾ ᱟᱯᱟᱛ ᱧᱩᱛᱩᱢ ᱫᱚ ᱵᱤᱨᱥᱤᱝ ᱢᱟᱹᱡᱷᱤ ᱟᱨ ᱮᱸᱜᱟᱛᱟᱜ ᱫᱚ ᱥᱤᱛᱟᱹ ᱢᱟᱹᱡᱷᱤ ᱾ ᱩᱱᱤ ᱫᱚ ᱑᱙᱗᱒ ᱥᱟᱞᱮ ᱨᱮ ᱰᱤᱵᱽᱨᱩᱜᱚᱲ ᱡᱮᱜᱮᱫ ᱵᱤᱨᱫᱟᱹᱜᱟᱲ ᱠᱷᱚᱱ ᱵᱤ. ᱮ. ᱟᱨ ᱒᱐᱐᱐ ᱥᱟᱞᱮ ᱨᱮ ᱜᱩᱣᱟᱦᱟᱴᱤ ᱡᱮᱜᱮᱫ ᱵᱤᱨᱫᱟᱹᱜᱟᱲ ᱠᱷᱚᱱ ᱮᱞ. ᱮᱞ. ᱵᱤ. ᱫᱚᱭ ᱥᱟᱹᱛ ᱞᱮᱫᱼᱟ ᱾ ᱱᱩᱭ ᱫᱚ ᱵᱟᱨ ᱫᱷᱟᱣ ᱮ ᱵᱟᱯᱞᱟ ᱟᱠᱟᱱᱟ ᱾ ᱮᱛᱚᱦᱚᱵ ᱫᱷᱟᱣ ᱫᱚ ᱚᱱᱤᱛᱟ ᱢᱟᱹᱡᱷᱤ ᱥᱟᱶ ᱑᱙᱗᱘ ᱥᱟᱞᱮ ᱨᱮ ᱟᱨ ᱫᱚᱥᱟᱨ ᱫᱷᱟᱣ ᱫᱚ ᱰᱟᱠᱛᱟᱨ ᱛᱚᱨᱩᱞᱚᱛᱟ ᱢᱟᱹᱡᱷᱤ ᱥᱟᱶ ᱑᱙᱙᱗ ᱥᱟᱞᱮ ᱨᱮ ᱾ ᱜᱤᱫᱟᱹᱨ ᱫᱚ ᱵᱟᱨ ᱠᱚᱲᱟ ᱟᱨ ᱵᱟᱨ ᱠᱩᱲᱤ ᱾

ᱨᱟᱡᱟᱹᱨᱤ ᱡᱤᱭᱚᱱ

ᱩᱱᱤᱭᱟᱜ ᱨᱟᱡᱟᱹᱨᱤ ᱡᱤᱭᱚᱱ ᱫᱚ ᱠᱚᱞᱮᱡᱽ ᱵᱮᱲᱟ ᱨᱮ ᱜᱮ ᱮᱦᱚᱵ ᱞᱮᱱᱟ ᱑᱙᱖᱘ ᱥᱟᱞᱮ ᱨᱮ ᱟᱥᱟᱢ ᱯᱚᱱᱚᱛ ᱪᱟ ᱵᱟᱜᱟᱱ ᱟᱹᱫᱤᱵᱟᱹᱥᱤ ᱯᱟᱹᱴᱷᱩᱣᱟᱹ ᱜᱟᱶᱛᱟ ᱨᱮᱱ ᱥᱩᱛᱨᱮᱫ ᱞᱮᱠᱟ ᱛᱮ ᱾ ᱑᱙᱗᱘ ᱥᱟᱞᱮ ᱫᱷᱟᱹᱵᱤᱡ ᱚᱱᱟ ᱜᱟᱶᱛᱟ ᱨᱮ ᱥᱩᱛᱨᱮᱫ ᱮ ᱛᱟᱸᱦᱮ ᱠᱟᱱᱟ ᱾ ᱚᱱᱟ ᱛᱟᱭᱚᱢ ᱟᱥᱟᱢ ᱪᱟ ᱵᱟᱜᱟᱱ ᱠᱟᱹᱢᱤᱭᱟ ᱜᱟᱶᱛᱟ ᱨᱮ ᱢᱟᱬᱛᱮ ᱥᱩᱛᱨᱮᱫ ᱞᱮᱠᱟᱛᱮ ᱑᱙᱘᱓ ᱥᱟᱞᱮ ᱫᱷᱟᱹᱵᱤᱡ ᱮ ᱛᱟᱸᱦᱮ ᱠᱟᱱᱟ ᱾ ᱚᱱᱟ ᱠᱟᱛᱮ ᱨᱟᱡᱽᱭᱚ ᱥᱚᱵᱷᱟ ᱥᱟᱝᱥᱚᱫᱽ (᱑᱙᱘᱔ᱼ᱑᱙᱙᱐) ᱟᱨ ᱢᱚᱬᱮ ᱫᱷᱟᱣ ᱵᱤᱫᱷᱟᱭᱚᱠ (᱑᱙᱙᱑ᱼ᱒᱐᱑᱖) ᱮ ᱛᱟᱸᱦᱮᱭᱟ ᱾ ᱚᱱᱟ ᱛᱟᱞᱟ ᱡᱚᱜᱚ ᱥᱯᱤᱠᱟᱨ, ᱥᱯᱤᱠᱟᱨ ᱟᱨ ᱪᱟ ᱟᱹᱫᱤᱵᱟᱹᱥᱤ ᱵᱷᱟᱹᱞᱟᱹᱭ ᱢᱚᱱᱛᱨᱤ ᱞᱮᱠᱟᱛᱮ ᱦᱚᱸᱭ ᱛᱟᱸᱦᱮ ᱠᱟᱱᱟ ᱾

ᱥᱟᱶᱦᱮᱫ ᱡᱚᱱᱚᱲᱟᱣ

ᱩᱱᱤ ᱫᱚ ᱟᱹᱫᱤᱵᱟᱹᱥᱤ ᱥᱟᱶᱛᱟ ᱥᱮᱪᱮᱫ ᱞᱟᱠᱪᱟᱨ ᱥᱮᱢᱞᱮᱫ, ᱟᱥᱟᱢ ᱯᱚᱱᱚᱛ ᱨᱮᱱ ᱫᱤᱥᱼᱦᱩᱫᱤᱥ ᱪᱟᱞᱤᱡ ᱟᱨ ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ ᱨᱮᱱ ᱢᱟᱹᱱ ᱥᱚᱦᱮᱫ ᱠᱟᱱᱟᱭ ᱾ ᱩᱱᱤ ᱫᱚ ᱤᱱᱴᱟᱨᱱᱮᱥᱚᱱᱟᱞ ᱥᱟᱱᱛᱟᱞ ᱠᱟᱣᱩᱱᱥᱤᱞ ᱨᱮᱱ ᱯᱟᱨᱥᱮᱫ ᱦᱚᱸᱭ ᱛᱟᱦᱮ ᱠᱟᱱᱟ ᱾ ᱩᱱᱤᱭᱟᱜ ᱚᱞ ᱵᱮᱞ ᱠᱚ ᱢᱩᱫᱽ ᱨᱮ ᱯᱮ ᱯᱟᱹᱨᱥᱤ ᱟᱹᱲᱟᱹ ᱵᱟᱺᱫᱤ (ᱥᱟᱱᱛᱟᱲᱤᱼᱚᱥᱚᱢᱤᱭᱟᱼᱤᱝᱞᱤᱥ) ᱥᱟᱯᱲᱟᱣ, ᱚᱥᱚᱢᱤᱭᱟ ᱯᱟᱹᱨᱥᱤ ᱛᱮ ᱚᱱᱚᱲᱦᱮ ᱯᱩᱛᱷᱤ 'ᱥᱨᱚᱢᱤᱠ', ᱥᱯᱤᱠᱟᱨ ᱞᱮᱠᱟᱛᱮ ᱵᱟᱪᱷᱟᱣ ᱥᱤᱫ ᱨᱚᱲ (ᱥᱯᱤᱪ) ᱤᱝᱞᱤᱥ ᱟᱨ ᱚᱥᱚᱢᱤᱭᱟ ᱯᱟᱹᱨᱥᱤ ᱛᱮ ᱩᱪᱷᱟᱹᱱ ᱮᱢᱟᱱ ᱧᱩᱢ ᱜᱟᱱᱚᱜᱼᱟ ᱾

ᱵᱤᱞᱟᱹᱛ ᱥᱟᱸᱜᱷᱟᱨ

ᱩᱱᱤ ᱫᱚ ᱵᱤᱞᱟᱹᱛ ᱫᱤᱥᱚᱢ ᱥᱟᱸᱜᱷᱟᱨ ᱨᱮᱱᱟᱜ ᱟᱹᱰᱤ ᱥᱚᱠᱷ ᱛᱟᱭ ᱾ ᱛᱷᱟᱭᱞᱮᱸᱰ, ᱦᱚᱝᱠᱚᱝ, ᱡᱮᱱᱮᱵᱷᱟ, ᱚᱥᱴᱨᱮᱞᱤᱭᱟ, ᱡᱟᱯᱟᱱ, ᱥᱤᱝᱜᱟᱯᱩᱨ, ᱢᱚᱨᱤᱥᱟᱥ, ᱠᱟᱱᱟᱰᱟ, ᱫᱩᱵᱟᱭ, ᱤᱴᱟᱞᱤ, ᱡᱟᱨᱢᱟᱱᱤ ᱮᱢᱟᱱ ᱫᱤᱥᱚᱢ ᱠᱚᱭ ᱥᱟᱸᱜᱷᱟᱨ ᱟᱠᱟᱫᱟ ᱾ 

ᱵᱟᱦᱨᱮ ᱡᱚᱱᱚᱲ
1. http://assamassembly.gov.in/prithibi-majhi:html
2. http://assamassembly.nic.in